Tarddiant y frech goch yn Abertawe, 2013

Yn Ebrill 2013 cafwyd cynnydd yn y nifer o achosion o'r frech goch yn ardal sir Abertawe, Cymru. Erbyn 16 Ebrill roedd 765 o achosion, a 808 o achosion erbyn 18 Ebrill. Sefydlwyd clinigau brechu dros dro ac anogwyd pobl ar draws Cymru i dderbyn y brechlyn, a chafwyd ymgyrch i frechu plant mewn pedair ysgol uwchradd yn ninas Abertawe ac yng Nghastell-nedd Port Talbot. Yn ôl Iechyd Cyhoeddus Cymru, mae disgwyl i'r nifer o achosion gyrraedd y brig tua canol mis Mai. Hwn yw'r tarddiant mwyaf o'r frech goch i daro Cymru mewn 10 mlynedd.

Ar 18 Ebrill daethpwyd o hyd i gorff dyn 25 oed yn Abertawe oedd yn dioddef o'r frech goch, y farwolaeth gyntaf o ganlyniad i'r tarddiant.

Yn ôl rhai meddygon ac arbenigwyr, credir i'r tarddiant gael ei achosi gan benderfyniad nifer o rieni i beidio â rhoi brechlyn triphlyg MMR i'w plant gan gredu y gallai achosi awtistiaeth. Lledodd y syniad hon gan y meddyg Andrew Wakefield mewn erthygl yn The Lancet ym 1998, ond cafodd ei waith ei brofi'n anghywir a chafodd Wakefield ei ddileu o'r gofrestr feddygol yn 2010 ac felly wedi ei wahardd o weithio fel meddyg yn y Deyrnas Unedig. Ar 12 Ebrill 2013 cyhoeddodd The Independent ddatganiad gan Wakefield yn beio'r llywodraeth am y tarddiant yn Abertawe gan nad oedd y llywodraeth yn barod i ddarparu pigiad sengl yn lle'r pigiad triphlyg. Cafodd y feirniadaeth hon ei gwrthod gan Adran Iechyd y Deyrnas Unedig a chafodd The Independent ei gondemnio gan nifer o newyddiadurwyr am gyhoeddi geiriau Wakefield.

 Cyfeiriadau 

Categori:2013 yng Nghymru
Categori:Brech goch
Categori:Hanes Abertawe
Categori:Iechyd yng Nghymru